Бын куэд зиIэ анэхэр Бахъсэн щагъэлъапIэ
Бахъсэн къалэм и щIыналъэ администрацэм и унэм а махуэм цIыху куэд щыпэкIурт. Ахэр зэхыхьат къалэм и цIыхубзхэм ящыщу бын нэхъыбэ зиIэхэр икIи щIэблэр гъэсэнымкIэ щапхъэ зыгъэлъагъуэхэр ягъэлъэпIэн папщIэ.
ЗэIущIэм къекIуэлIат къалэ администрацэм и унафэщIхэр, хабзэхъумэ органхэм я Iэтащхьэхэр, депутатхэр, жылагъуэ зэгухьэныгъэхэм я лIыкIуэхэр, къалэ администрацэм щэнхабзэмкIэ и къудамэм, ЗАГС-м я лэжьакIуэхэр, пщIэшхуэ зиIэу Бахъсэн щыпсэухэр. дауэдапщэр зытраухуахэм ехъуэхъун папщIэ республикэм и къалащхьэм къикIат КъБР-м и Iэтащхьэм и чэнджэщэгъу Уянаевэ Iэминат, КъБР-м и ЦIыхубзхэм я союзым и унафэщI Къаскъул Аулият сымэ.
ЗэIущIэ утыкум кърашащ а махуэр зытраухуа бзылъхугъэхэр: быни 10 зиIэхэу ХьэпащIэ Светланэ, Хьэщыкъуей Эммэ, быни 7 зиIэ Къул Ритэ, бын хырых зыпIахэу Мудрэн Анетэрэ Джатэжь Раисэрэ, быни 5 зиIэхэу Мэремыкъуэ Зарэ, КхъуэIуфэ Мадинэ, КIуартэ Иринэ, Джазэ Джульеттэ, Щэрдан Амыдэ, Тхьэмэдокъуэ Оксанэ, Шурдым Людмилэ сымэ.
Псалъэ гуапэхэмкIэ абыхэм зыхуагъэзащ Бахъсэн къалэ округым и щIыналъэ администрацэм и Iэтащхьэ Мамхэгъ Хь., къалэм и прокурор Къаныкъуэ В., КъБР-м и Iэтащхьэм и чэнджэщэгъу Уянаевэ I., КъБР-м и ЦIыхубзхэм я союзым и унафэщI Къаскъул А. сымэ.
ХуащIа гулъытэм зэригъэгушхуар жаIэу икIи зэхыхьэр къызэзыгъэпэщахэмрэ абы кърихьэлIахэмрэ фIыщIэ хуащIу къэпсэлъащ Джатэжь Раисэ, Хьэщыкъуей Эммэ сымэ.
Чылар Аринэ.
